14 Go tweng fa re lemoga gore mongwe o dira boleo mo sephiring, gongwe o nwa bojalwa ka tsela e e feteletseng, o leba ditshwantsho tse di hepisang kgotsa o tshela botshelo jwa boitsholo jo bo sa siamang? (Baef. 5:11, 12) Go itlhokomolosa boleo jo bo masisi go ka kgoreletsa moya o o boitshepo wa ga Jehofa gore o se ka wa dira ka kgololesego mme ga tsenya kagiso ya phuthego yotlhe mo kotsing. (Bagal. 5:19-23) Fela jaaka Bakeresete ba bogologolo ba kwa Korintha ba ne ba tshwanelwa ke go tlosa bosula, le rona gompieno re tshwanetse go tlosa tlhotlheletso epe fela e e sa siamang mo phuthegong gore phuthego e tswelele e na le moya o o siameng. Ke eng se o ka se dirang gore go nne le kagiso mo phuthegong? “Ba itumetse e bile ba ipelela go direla Jehofa ba le seoposengwe.” Mafoko ano a bua ka lelapa lengwe le le neng la fuduga go tswa kwa Spain mme la ya kwa Bolivia. Ngwana mongwe wa mosimane mo lelapeng leno o ne a ile kwa Bolivia go ya go thusa setlhopha sa teng se se kwa thoko. Tsela e a neng a itumetse ka yone fa a sena go boa e ne ya kgatlha batsadi ba gagwe thata mo e leng gore go ise go ye kae, lelapa lotlhe fela—go akaretsa le basimane ba teng ba banè ba dingwaga tsa go tloga ka 14 go fitlha ka 25—le ne la ya go rera gone. Gone jaanong, basimane ba teng ba bararo ke babulatsela, mme yo o neng a dira gore lelapa le fudugele teng ene o sa tswa go aloga mo Sekolong sa Thapiso sa Bodiredi.